钦定古今图书集成/明伦汇编/官常典/第331卷 > 姜师度
## 钦定古今图书集成/明伦汇编/官常典/第331卷 > 姜师度

按《唐书》本传：“师度，魏州人。擢明经，调丹陵尉、龙冈令，
有清白称。神龙初，试为易州刺史、河北道巡察，兼支
度营田使。好兴作，始厮沟于蓟门，以限奚、契丹。循魏
武帝故迹，并海，凿平虏渠以通饷路，罢海运，省功多。
迁司农卿，出为陕州刺史。太原仓水陆运所凑，转属
诸河，师度使依高为廥，而注米于舟，以故人不劳。拜”
太子詹事。元宗徙营州，治柳城，拜营田支度修筑使，
进为河中尹。安邑盐池涸废，师度大发卒洫引其流，
置盐屯，公私收利不赀。徙同州刺史。又派洛灌朝邑、
河西二县，阏河以灌通灵陂，收弃地二千顷为上田，
置十馀屯。帝幸长春宫，嘉其功，下诏褒美，加金紫光
禄大夫，赐帛三百匹，进将作大匠。左拾遗刘彤建榷
天下盐铁利内之官，免贫民赋。诏户部侍郎强循与
师度并假御史中丞，会诸道按察使议所以榷之之
法。俄为议者沮阁不行，卒，年七十馀。师度喜渠漕，所
至繇役纷纭，不能皆便，然所就必为后世利。是时，太
史令傅孝忠以知星显，时为语曰：“孝忠知仰天，师度知相地。”嘲所嗜也。